Diari Oficial de la Generalitat Valenciana


Sumari del DOGV 7030, del 23-05-2013 (2013/5110)

RESOLUCIÓ de 22 de març de 2013, del secretari autonòmic de Justícia, per la qual s'acorda ratificar l'acord d'extinció de la Fundación Servicio Valenciano de Empleo de la Comunidad Valenciana.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7030

Data del DOGV
:   23-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5110


Data del document
:   22-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 22 de març de 2013, del secretari autonòmic de Justícia, per la qual s'acorda ratificar l'acord d'extinció de la Fundación Servicio Valenciano de Empleo de la Comunidad Valenciana. [2013/5110]  
Vist l'expedient sobre la ratificació pel Protectorat de l'acord d'extinció adoptat pel Patronat de la Fundación Servicio Valenciano de Empleo de la Comunidad Valenciana, d'ara en avant la Fundació, i d'acord amb els següents,  
  
Fets  
  
Primer  
Amb data de registre d'entrada en el Registre auxiliar de la llavors Conselleria de Justícia i Benestar Social 30 d'octubre de 2012, la Fundació esmentada va presentar una sol·licitud de ratificació de l'acord d'extinció adoptat pel seu Patronat el 26 de setembre de 2012, per la impossibilitat material del compliment dels fins fundacionals.  
  
Segon  
La Fundació va ser classificada per Resolució de data 27 de març de 1995, del director general de Justícia de la Conselleria d'Administració Pública, i van ser els seus fundadors Francesc Xavier Sanahuja Sanchis, conseller de Treball i Afers Socials; José M. Jiménez de la Iglesia, en representació de la Confederació Interprovincial d'Empresaris de la Regió Valenciana; Cesáreo Fernández Álvarez, en representació de la Confederació Empresarial de la Xicoteta i Mitjana Empresa Valenciana; Rafael Recuenco Montero, en representació del sindicat UGT-PV i Antonio Montalbán Gámez, en representació del sindicat CCOO-PV.  
De conformitat amb l'article 4 dels seus Estatuts «la Fundació, de caràcter essencialment tècnic i especialitzat, té com a activitat i finalitat bàsiques mitjançar en el mercat de treball de la Comunitat Valenciana, afavorint la coordinació entre l'oferta i la demanda d'ocupació en eixe mateix àmbit territorial, i crear a este efecte les oficines de col·locació necessàries per al desenrotllament d'esta activitat de col·locació dels treballadors. Esta funció d'intermediació laboral serà realitzada per esta Fundació d'acord amb les condicions establides en el seu moment a l'empara del RD 735/1995, de 5 de maig, i l'Orde del conseller d'Ocupació de 29 de febrer de 2000 (DOGV 10.03.00), així com amb les normes i instruccions que establisca el Servici Valencià d'Ocupació i Formació (SERVEF), com a titular de centres associats del SERVEF per a la realització de tasques de suport a la intermediació laboral (Resolució d'Homologació de 17 de maig de 2002 dictada pel director general del SERVEF).  
La dotació inicial va ser de dos milions de pessetes.  
L'últim Patronat, inscrit en el Registre de Fundacions de la Comunitat Valenciana per Resolució del secretari autonòmic de Justícia data 8 de novembre de 2012, és el següent: president: el secretari autonòmic de Formació i Ocupació de la Conselleria d'Educació, Formació i Ocupació, Santiago Martí Alepuz; vicepresident: el director general d'Ocupació i Inserció Laboral del Servici Valencià d'Ocupació i Formació, Gonzalo Alabau Zabal; secretari no patró i director gerent: Elías Manuel Amor Bravo; vocals proposats per la Generalitat Valenciana: Felipe Codina Bellés, director general de Formació i Qualificació Professional i Joaquín Vañó Gironés, director general de Treball, Cooperativisme i Economia Social; vocals proposats per CIERVAL-CEPIMEV: Arturo Cerveró Duato, Javier López Mora, Rafael Montero Gomis i Ricardo Miralles Mayor; vocals proposats per CCOO-PV: Raúl Alcocel Maset i José Miguel Tomás Marrades, i vocals proposats per UGT-PV: Gonzalo Pino Bastos i Elvira Ródenas Sancho. La dotació de la Fundació va ser de dos milions de pessetes (2.000.000 PTA).  
  
  
Tercer  
Esta extinció s'emmarca dins del procés de reestructuració de sector públic fundacional iniciat pel Consell.  
Mitjançant l'Acord del Consell de 3 d'agost de 2012 es va autoritzar l'extinció de diverses fundacions integrants del Sector Públic de la Generalitat, entre estes la Fundación Servicio Valenciano de Empleo.  
Amb data 30 d'octubre de 2012, la Fundació presenta l'acord d'extinció, adoptat pel patronat d'esta, en data 26 de setembre de 2012, i protocol·litzat en escriptura pública del 18 d'octubre de 2012, autoritzada pel notari de l'Il·lustre Col·legi de València, Salvador Alborch Domínguez.  
La causa legal d'extinció al·legada és la impossibilitat del compliment de fi fundacional, de conformitat amb l'article 31 de la Llei 50/2002, de 26 de desembre, de Fundacions. La memòria justificativa, després de tindre en compte l'Acord del Consell esmentat de 3 d'agost de 2012, assenyala:   
«La naturalesa de la fundació pública de la Comunitat Valenciana, de conformitat amb el que disposa l'article 33 de la Llei 8/1998, de 9 de desembre, de Fundacions de la Comunitat Valenciana, de la Fundación Servicio Valenciano de Empleo, determina que la seua política financera es base en els ingressos per subvencions públiques percebudes, de manera que no està previst el cobrament dels seus servicis.  
Per això, la Fundació es finança, pràcticament en exclusivitat, a través de les subvencions que la Generalitat Valenciana preveu específicament en els seus pressupostos anuals, dins de la línia corresponent a la Direcció General d'Ocupació i Inserció Laboral del Servici Valencià d'Ocupació i Formació. Este import representa al voltant del 90 per cent dels ingressos anuals de la Fundació.   
En conseqüència, hi ha una evident dependència en el finançament de la Fundació respecte de la subvenció nominativa que la Generalitat Valenciana preveu en els seus pressupostos anuals, com d'altra banda és lògic tenint en compte la naturalesa de la Fundació i els seus fins.  
  
Açò implica que la Fundació s'extingix pel supòsit de la «impossibilitat de realització del fi fundacional», atesa la seua dependència dels pressupostos de la Generalitat dels quals no disposarà».  
  
Quart  
En la reunió esmentada de 26 de setembre de 2012 el Patronat va aprovar la següent composició de la comissió liquidadora: per part de la Generalitat, Gonzalo Alabau Zaball i Joaquín Vañó Gironés. Per part de CIERVAL-CEPYMEV, Ricardo Miralles Mayor i Javier López Mora. Per part d'UGT, Elvira Ródenas Sancho. Per part de CC.OO., Raúl Alcocel Maset.   
Consta l'informe favorable a la dita composició de la Comissió Liquidadora del secretari autonòmic del Sector Públic Empresarial, de data 5 d'octubre de 2012.  
Després d'esta designació es va presentar en el Registre de Fundacions de la Comunitat Valenciana el 14 de gener de 2013 la sol·licitud d'inscripció dels poders atorgats pel Patronat de la Fundació el 30 de novembre de 2012 a tres lletrats del despatx de Garrigues als efectes que, en el marc de l'article 40 del Reglament de Fundacions de la Comunitat Valenciana, duguen a terme els actes d'execució material relatius a la liquidació, havent-se requerit a la interessada des del Servici d'Entitats Jurídiques l'informe favorable de la secretària autonòmica del Sector Públic Empresarial, en aplicació de la disposició addicional primera del Decret 83/2012.  
L'informe favorable de la secretària autonòmica del Sector Públic Empresarial es va emetre el 5 de febrer de 2013, per tant consten inscrits en data actual estos poders.  
Així mateix, i de conformitat amb el que disposa l'article 34.2 dels Estatuts de la Fundació, «en cas d'extinció, els béns i drets de la Fundació que resulten de la liquidació es destinaran al SERVEF, o a l'Administració de la Generalitat amb competències en matèria d'ocupació»   
  
  
Quint  
S'adjunten, junt amb l'acord d'extinció, els comptes anuals adoptats en la data de l'acord d'extinció.  
Consta l'informe de la Secció de Comptabilitat del Servici d'Entitats Jurídiques de data 19 de novembre de 2012, de conformitat amb el qual la Fundació ha presentat els comptes regularment i els té depositats fins a 2011.  
I assenyala, basant-se en la documentació aportada a l'expedient, que «[...] Des del punt de vista econòmic comptable, s'estima que l'expedient d'extinció està suficientment documentat. No obstant això, pel fet de figurar encara en el balanç d'extinció comptes de deutors i creditors pendents de saldar, no serà possible determinar el romanent, si n'hi ha, fins al tancament de les pertinents operacions de liquidació».  
  
Sext  
Atesos estos antecedents, la Comissió de Protectorat, en la sessió de 12 de març de 2013, va informar favorablement, entre altres, el punt del dia corresponent a la ratificació de l'acord d'extinció aprovat pel Patronat de la Fundación Servicio Valenciano de Empleo de la Comunidad Valenciana, en els termes expressats en els apartats precedents.  
  
  
Fonaments de dret  
  
Primer  
L'article 9 del Decret 05/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per Decret 99/2011, de 26 d'agost, del Consell, determina que correspon a esta Conselleria exercir, entre altres, les competències en matèria de fundacions.   
  
Segon  
L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les fundacions de la Comunitat Valenciana l'exercix la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer  
Esta Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart  
De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
  
El dit article 31 de la Llei 50/2002, assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.»  
D'acord amb el que assenyala l'article 32 d'este text legal, relatiu als tipus d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat.  
Si no hi ha acord del Patronat, o este no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos.»  
  
  
Quint  
De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, en el qual seran reflectides les oportunes operacions en el balanç de liquidació, i serà requerida, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i els procediments d'extinció i liquidació de les fundacions.  
D'esta manera, l'article 39 de l'esmentat reglament establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els Estatuts, haurà de sol·licitar la ratificació del Protectorat, per a la qual ha d'adjuntar la documentació següent:  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els Estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel Patronat, proposta de designació de liquidadors i pla d'actuació d'estos».  
  
D'altra banda, l'article 40.2 de l'esmentat reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí del que s'ha dit anteriorment, el Patronat podrà apoderar o delegar l'execució material dels seus acords relatius al procés de liquidació».  
  
Sext  
Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de l'esmentada Llei 8/1998), de la mateixa manera que ho va requerir per a la seua constitució.  
b) Respecte a l'obligació d'estar al dia en les seues obligacions comptables, cal tindre present el text refós de la Llei d'Hisenda Pública de la Generalitat Valenciana, aprovat pel Decret Legislatiu, de 26 juny de 1991, del Consell de la Generalitat Valenciana, que disposa:  
  
En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes o altres entitats que formen el seu sector públic. La seua creació requerirà, en tot cas, l'autorització prèvia del Govern Valencià».  
I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què fa referència l'article 5 d'esta llei».  
D'altra banda, la disposició addicional primera, punt 2, del Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana, disposa:  
«En els processos d'extinció d'una fundació del Sector Públic de la Generalitat, l'acord del Patronat pel qual es propose la designació de liquidadors o d'una comissió de liquidació haurà de remetre's amb caràcter previ a la seua adopció a la conselleria competent en matèria d'economia perquè emeta un informe preceptiu i vinculant sobre la idoneïtat del nombre i composició».  
  
Sèptim  
L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen finalitats d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. A falta d'això, esta destinació podrà ser decidida, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus Estatuts que els béns i drets resultants de la liquidació revertisquen al seu fundador».  
D'altra banda, els Estatuts de la Fundació disposen en l'article 36 que, «els béns i els drets resultants de la liquidació es destinaran a una entitat que perseguisca fins d'interés general o a la Generalitat».   
  
Octau  
D'acord amb l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la liquidació d'esta i la destinació donada als béns fundacionals».  
  
  
Nové  
S'ha complit el que preveu l'article 41.2 g) del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, el qual establix:   
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals esmentats; els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell), i la resta de generals de pertinent aplicació, així com el que ha informat la Comissió del Protectorat de 12 de març de 2013, resolc:   
  
Primer  
Ratificar l'acord d'extinció de la Fundación Servicio Valenciano de Empleo de la Comunidad Valenciana, adoptat pel seu Patronat en data 26 de setembre de 2012, en els termes descrits en esta resolució.  
  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
  
Tercer  
Establir com a destinatari dels béns i drets resultants de la liquidació el SERVEF (Servici Valencià d'Ocupació i Formació) o l'administració de la Generalitat amb competències en matèria d'ocupació.  
  
Es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la fundació sota el control del Protectorat. El Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre al qual s'adjuntarà el certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què fa referència l'apartat següent. No obstant la baixa de la fundació en el Registre, si hi ha operacions pendents d'execució o formalització, hauran de ser dutes a terme pel Protectorat».  
Tot això sense perjuí de l'obligació legal de la Fundació respecte de la presentació dels comptes aprovats pel Patronat relatius a l'exercici 2012, així com la corresponent auditoria en els casos i els terminis legalment exigibles.  
Notifiqueu esta resolució que és definitiva en via administrativa, i contra ella es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes comptador des de l'endemà de la seua notificació, davant del conseller de Justícia i Benestar Social, o qualsevol altre recurs que es considere procedent.   
  
València, 22 de març de 2013.- El secretari autonòmic de Justícia: Antonio Gastaldi Mateo.